CELEX: 62020TN0746
Language: sk
Date: 2020-12-18 00:00:00
Title: Vec T-746/20: Žaloba podaná 18. decembra 2020 – Grünig/Komisia

15.2.2021   
            
            
               SK
            
            
               Úradný vestník Európskej únie
            
            
               C 53/55
            
         
      Žaloba podaná 18. decembra 2020 – Grünig/Komisia
      (Vec T-746/20)
      (2021/C 53/71)
      Jazyk konania: francúzština
      
         Účastníci konania
      
      
         Žalobkyňa: Grünig KG (Bad Kissingen, Nemecko) (v zastúpení: Y. Melin a B. Vigneron, avocats)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil na základe článku 263 ZFEÚ článok 1 ods. 4 vykonávacieho nariadenia Komisie (EÚ) 2020/1336 z 25. septembra 2020, ktorým sa ukladá konečné antidumpingové clo na dovoz určitých polyvinylalkoholov s pôvodom v Čínskej ľudovej republike, keďže Európska komisia porušila článok 9 ods. 5 nariadenia Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie, tým, že zaviedla antidumpingové clo diskriminačným spôsobom, a to priznaním oslobodenia na základe colného režimu konečného použitia,
               
            
                  —
               
               
                  uložil Európskej komisii a prípadným vedľajším účastníkom konania, ktorí ju podporujú, povinnosť znášať všetky trovy konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza jediný žalobný dôvod založený na porušení článku 9 ods. 5 nariadenia Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (Ú. v. EÚ L 176, 2016, s. 21), keďže napadnuté nariadenie, t. j. vykonávacie nariadenie Komisie (EÚ) 2020/1336 z 25. septembra 2020, ktorým sa ukladá konečné antidumpingové clo na dovoz určitých polyvinylalkoholov s pôvodom v Čínskej ľudovej republike (Ú. v. EÚ L 315, 2020, s. 1), nepodriaďuje antidumpingovému clu všetky dovozy, v prípade ktorých bolo konštatované, že sú predmetom dumpingu a spôsobujú škodu.
      Žalobkyňa sa domnieva, že Komisia zaviedla diskriminačné antidumpingové clo na dovozy výrobkov v rozpore s článkom 9 ods. 5 uvedeného nariadenia 2016/1036, keďže stanovuje oslobodenie od antidumpingového cla na základe colného režimu konečného použitia. V dôsledku toho je ustanovenie nariadenia nezákonné a malo by byť zrušené.